**Az előterjesztést megtárgyalta:**

* Jogi és Társadalmi Kapcsolatok Bizottsága
* Gazdasági és Városstratégiai Bizottság

 **A határozati javaslatot törvényességi**

**szempontból megvizsgáltam:**

 */: Dr. Károlyi Ákos :/*

 *jegyzői feladatokat ellátó aljegyző*

**ELŐTERJESZTÉS**

**Szombathely Megyei Jogú Város Közgyűlésének 2015. április 16-i ülésére**

**Javaslat**

**az Aréna Savaria és a Sugár úti sportcsarnok TAO pályázat keretében történő fejlesztésének támogatására**

Szombathely Megyei Jogú Város Közgyűlése a „Javaslat az Aréna Savaria és a Sugár úti sportcsarnok TAO pályázat keretében történő fejlesztésének támogatására” című előterjesztést a 2014. évi májusi ülésén megtárgyalta, és a 230/2014. (V.29.) Kgy. számú határozatában elviekben egyetértett azzal, hogy a Szombathelyi Sportközpont és Sportiskola Nonprofit Kft. a TAO pályázat keretében pályázatot nyújtson be:

* a SZOVA Zrt. tulajdonát képező szombathelyi 2313/A hrsz-ú, 6272 m2 területű, „egyéb épület sportcsarnok” megnevezésű felépítmény (Aréna Savaria), valamint

* az Önkormányzat tulajdonát képező és a SZOVA Zrt. kezelésében lévő szombathelyi 2313 hrsz-ú, 6 ha 40 m2 területű, „sporttelep” megnevezésű Sugár úti ingatlan fejlesztésére.

A Szombathelyi Sportközpont és Sportiskola Nonprofit Kft. 2014.04.30. napján a Magyar Kosárlabdázók Országos Szövetsége felé a pályázatát benyújtotta. A Szövetség a be/SFP-2284/2014 ügyiratszámú, 2014.09.04. napján kelt határozatában támogatta a Szombathelyi Sportközpont és Sportiskola Nonprofit Kft. pályázatát (1. számú melléklet).

A Magyar Kosárlabdázók Országos Szövetsége által jóváhagyott, a Szombathelyi Sportközpont és Sportiskola Nonprofit Kft. spotfejlesztési programjának tartalmára elnyert pályázati keret a társasági adóról és az osztalékadóról szóló 1996. évi LXXXI. törvényben (Tao tv.) foglaltaknak megfelelően feltöltésre került. Az erről szóló igazolás a közgyűlésen kiosztásra kerül.

A Közgyűlés a 230/2014. (V. 29.) Kgy. számú határozatában felkérte a Szombathelyi Sportközpont és Sportiskola Nonprofit Kft. ügyvezetőjét, hogy nyertes pályázat esetén a sportcsarnokok felújításának megvalósítására vonatkozó konkrét, részletes költségtervet is tartalmazó javaslatát dolgozza ki, és azt terjessze a Közgyűlés elé. A Kft. ügyvezetője a részletes javaslatot elkészítette, amelyet az előterjesztés 2. számú melléklete tartalmaz. Az Aréna Savaria és a Sugár úti sportcsarnok TAO pályázat keretében történő fejlesztése a Kft. becsatolt igazolása szerint 111.276.128 forint összköltségvetésű, a megvalósításhoz szükséges önrész összege pedig 33.382.838 forint.

A 2015. évi női kosárlabda Európa Bajnokság rendezési jogát Romániával közösen Magyarország nyerte el. A 2015-ös női kosárlabda Európa-bajnokság június 11. és 28. között kerül megrendezésre. A mérkőzéseket Magyarországon, öt helyszínen fogják lebonyolítani, Budapest, Győr, Sopron, Debrecen mellett a C-csoport mérkőzéseit Szombathelyen bonyolítják. A rendezvény színvonalas megvalósításához elengedhetetlen az Aréna Savaria és a Sugár úti sportcsarnok nemzetközi előírásoknak megfelelő felújítása.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2015. április „ ”**

 **(: Dr. Puskás Tivadar :)**

HATÁROZATI JAVASLAT

**…/2015. (IV. 16.) Kgy. számú határozat**

1. Szombathely Megyei Jogú Város Közgyűlése a „Javaslat az Aréna Savaria és a Sugár úti sportcsarnok TAO pályázat keretében történő fejlesztésének támogatására” című előterjesztést megtárgyalta, és egyetért az előterjesztés 2. számú melléklete szerinti beruházás megvalósításával.
2. A Közgyűlés elhatározza, hogy a beruházás megvalósításához szükséges 33.382.838.- Ft összegű önerőt az Önkormányzat 2015. évi költségvetési rendeletének soron következő módosításakor biztosítja.
3. A Közgyűlés – amennyiben a TAO pályázathoz szükséges – hozzájárul, hogy a SZOVA Zrt. tulajdonát képező szombathelyi 2313/A hrsz-ú, 6272 m2 területű, „egyéb épület sportcsarnok” megnevezésű felépítményre (Aréna Savaria), valamint az Önkormányzat tulajdonát képező és a SZOVA Zrt. kezelésében lévő szombathelyi 2313 hrsz-ú, 6 ha 40 m2 területű, „sporttelep” megnevezésű Sugár úti ingatlanra jelzálogjog kerüljön bejegyzésre.

**Felelős:** Dr. Puskás Tivadar polgármester

 Koczka Tibor alpolgármester

 Molnár Miklós alpolgármester

 Illés Károly alpolgármester

 Dr. Károlyi Ákos jegyzői feladatokat ellátó aljegyző

 /a végrehajtás előkészítéséért:

 Lakézi Gábor, a Városüzemeltetési Osztály vezetője

 dr. Bencsics Enikő, az Egészségügyi és Közszolgálati Osztály vezetője,

 Stéger Gábor, a Közgazdasági és Adó Osztály vezetője/

**Határidő:** azonnal /1. és 3. pont vonatkozásában/

a költségvetési rendelet soron következő módosítása /2. pont vonatkozásában/